CELEX: 32010R0286
Language: ro
Date: 2010-04-06 00:00:00
Title: Regulamentul (UE) nr. 286/2010 al Comisiei din 6 aprilie 2010 de modificare a Regulamentului (CE) nr. 88/2007 în ceea ce privește comunicarea datelor statistice referitoare la cantitățile de paste făinoase

7.4.2010   
            
            
               RO
            
            
               Jurnalul Oficial al Uniunii Europene
            
            
               L 87/21
            
         REGULAMENTUL (UE) NR. 286/2010 AL COMISIEI
   din 6 aprilie 2010
   de modificare a Regulamentului (CE) nr. 88/2007 în ceea ce privește comunicarea datelor statistice referitoare la cantitățile de paste făinoase
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1216/2009 al Consiliului din 30 noiembrie 2009 de stabilire a regimului comercial aplicabil anumitor mărfuri rezultate din transformarea produselor agricole (1), în special articolul 8 alineatul (3) și articolul 19,
   întrucât:
   
               (1)
            
            
               Regulamentul (CE) nr. 88/2007 al Comisiei din 12 decembrie 2006 privind modalitățile speciale de aplicare a regimului restituirilor la export pentru cerealele exportate sub formă de paste făinoase care intră sub incidența codurilor NC 1902 11 00 și 1902 19 (2) prevede că pastele făinoase care intră sub incidența codurilor menționate anterior și exportate către Statele Unite ale Americii sunt însoțite de un certificat (certificatul P2) care indică dacă acestea beneficiază sau nu de un procent de restituire aplicabil în cazul exportului către Statele Unite ale Americii pentru produsele de bază din sectorul cerealelor folosite la elaborarea acestora. Regulamentul în cauză prevede, de asemenea, obligația autorităților competente ale statelor membre de a comunica Comisiei datele statistice necesare.
            
         
               (2)
            
            
               În vederea reducerii poverilor administrative, este indicat să se ofere statelor membre posibilitatea de a nu comunica datele statistice atunci când restituirea pentru produsele agricole de bază din sectorul cerealelor, utilizate pentru fabricarea pastelor făinoase care intră sub incidența codurilor menționate anterior din Nomenclatura combinată, este fie suspendată, fie egală cu zero.
            
         
               (3)
            
            
               Prin urmare, Regulamentul (CE) nr. 88/2007 ar trebui să fie modificat în consecință.
            
         
               (4)
            
            
               Măsurile prevăzute de prezentul regulament sunt conforme cu avizul Comitetului de gestionare a problemelor orizontale privind schimburile de produse agricole prelucrate care nu sunt cuprinse în anexa I la tratat,
            
         ADOPTĂ PREZENTUL REGULAMENT:
   Articolul 1
   Articolul 6 din Regulamentul (CE) nr. 88/2007 se înlocuiește cu următorul text:
   
      „Articolul 6
      (1)   Datele statistice referitoare la cantitățile de paste făinoase, sub formă de coduri din Nomenclatura combinată, specificând cantitățile care vor beneficia de restituire la export și cantitățile care nu vor beneficia de restituire la export, pentru care au fost emise certificate în cursul lunii precedente, sunt transmise Comisiei de către autoritățile competente ale statelor membre, cel târziu la sfârșitul fiecărei luni, la următoarea adresă:
      
                  Comisia Europeană
               
            
                  Direcția Generală Întreprinderi și Industrie
               
            
                  Regim «Produse neincluse în anexa I»
               
            
                  B-1049 Bruxelles.
               
            (2)   Atunci când, pentru produsele agricole de bază din sectorul cerealelor, utilizate pentru fabricarea de paste făinoase aflate sub incidența subpozițiilor 1902 11 00 și 1902 19 din Nomenclatura combinată, restituirea este fie suspendată, fie egală cu zero, autoritățile competente ale statelor membre pot să se abțină de la comunicarea datelor statistice vizate la alineatul (1).”
   
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 6 aprilie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 328, 15.12.2009, p. 10.
   
      (2)  JO L 21, 30.1.2007, p. 16.